**Kapokkipuut** (*Ceiba*) on kasvisuku malvakasvien (*Malvaceae*) heimon alaheimossa *Bombacoideae*. Siihen kuuluu noin 10–20 lajia lähinnä trooppisten alueiden puita. Suurin osa suvun lajeista kasvaa luontaisena trooppisessa Amerikassa. Joidenkin suvun lajien hedelmien kuitua eli kapokkia on käytetty pehmusteena ja kellukkeiden täytteenä.

Kuvaus
------

Amazoninkapokkipuun (*Ceiba pentandra*) lehtiä.
Kapokkipuut ovat suurikokoisia puita. Runko on usein tyveä kohti levenevä ja lankkujuurinen. Puiden runko ja oksat ovat usein piikkien peittämiä.

Lehdet ovat sormilehdykkäisiä. Lehdyköitä on tavallisesti 3–5. Lehdykät ovat ruodillisia, suippotyvisiä ja laidoiltaan hammastettuja tai ehyitä. Ne ovat pinnoiltaan kaljuja. Koko lehtilavan lehtiruoti huomattavasti pidempi kuin lehdyköiden ruodit. Kapokkipuut ovat kausivihantia.

Kukat ovat kaksineuvoisia. Ne puhkeavat puun ollessa lehdettömänä tai samanaikaisesti lehtien kanssa. Ne kasvavat yksittäin tai 2–15 kukan kukinnoissa lehtihangoissa tai lähellä versojen kärkiä. Kukat ovat yleensä säteittäisesti symmetrisiä. Verhiöt ovat muodoltaan yhteenkasvaneen kellomaisia tai epäsäännöllisen 3–5-liuskaisia. Teriöihin kuuluu yleensä viisi tyvestään yhteenkasvanutta terälehteä. Teriöt ovat tavallisesti kellertävän valkoisia tai vaaleanpunaisia. Heteet ovat yhteenkiinnittyneitä teriöihin. Heteitä on tavallisesti 5–15. Kukissa on yhdiseminen, viisilokeroinen sikiäin. Kussakin lokerossa on useita siemenaiheita. Kukkien emiön vartalo on kapea ja luotti on mykerömäinen tai liuskainen.

Hedelmät ovat rakenteeltaan yleensä viisiliuskaisesti aukeavia kotia. Kodat ovat pinnaltaan puutuneita tai nahkeita ja muodoltaan vastapuikeita tai pitkänpyöreitä. Yhdessä hedelmässä on lukuisia siemeniä. Hedelmien sisäpinnat ovat siemeniä ympäröivän kuidun peittämiä.

Lajit
-----

Kukkiva *Ceiba glaziovii*.
Suvun lajien määrä vaihtelee määritelmästä riippuen kymmenestä kahteenkymmeneen.

|  |  |
| --- | --- |
| * *Ceiba acuminata*
* *Ceiba aesculifolia* - suippukapokkipuu
* *Ceiba allenii*
* *Ceiba boliviana*
* *Ceiba chodatii*
* *Ceiba crispiflora*
* *Ceiba erianthos*
* *Ceiba glaziovii*
* *Ceiba insignis* - valkokapokkipuu
* *Ceiba jasminodora*
 | * *Ceiba lupuna*
* *Ceiba pentandra* – kuitukapokkipuu, amazoninkapokkipuu
* *Ceiba pubiflora*
* *Ceiba salmonea*
* *Ceiba samauma*
* *Ceiba schottii*
* *Ceiba soluta*
* *Ceiba speciosa* – pullokapokkipuu
* *Ceiba trischistandra*
* *Ceiba ventricosa*
 |

Levinneisyys
------------

Amazoninkapokkipuun piikkinen runko.
Kapokkipuita esiintyy luontaisena lähinnä Etelä-Amerikan ja Väli-Amerikan trooppisilla alueilla. Yksi laji kasvaa luonnossa trooppisessa Afrikassa. Varsinkin amazoninkapokkipuuta kasvatetaan nykyisin laajalti kaikkialla tropiikissa.

Käyttö
------

Amazoninkapokkipuun hedelmiä. Avoimista kodista paljastuu kuituinen sisus.
Hedelmien sisäpuolen kuitua eli kapokkia käytetään pehmusteena, eristeenä ja tyynyjen ja peittojen täytteenä. Koska kuitu on kevyttä, eikä ime vettä, sitä on käytetty myös kellukkeiden ja pelastusrenkaiden täytteenä. Kuitu ei sovellu langaksi kehräämiseen lyhyytensä ja sileän pintansa vuoksi. Tavallisesti kuitua kerätään amazoninkapokkipuun hedelmistä, mutta myös muut kapokkipuulajit sekä lähisukuisen kapokkioiden (*Bombax*) suvun lajit tuottavat samankaltaista kuitua.

Joitakin suvun lajeja käytetään koriste- ja katupuina tropiikissa.

Lähteet
-------

1. 1 2 3 4 5 6 7 8 9  Ya Tang, Michael G. Gilbert & Laurence J. Dorr: Ceiba *Flora of China*. eFloras.org. Viitattu 14.12.2012. (englanniksi)
2. ↑  ONKI-ontologiapalvelu, Kassu (suomenkieliset nimet) Suomen Biologian Seura Vanamon putkilokasvien nimistötoimikunta. Viitattu 14.12.2012.
3. 1 2 3 4 5 6  M. Qaiser: Ceiba *Flora of Pakistan*. eFloras.org. Viitattu 14.12.2012. (englanniksi)
4. 1 2  Kapok or Capok Fibres *Textile School*.  Arkistoitu 20.1.2013. Viitattu 14.12.2012. (englanniksi)
5. ↑  Ceiba *The Plant List*. Viitattu 14.12.2012. (englanniksi)
6. 1 2 3  Ya Tang, Michael G. Gilbert & Laurence J. Dorr: Ceiba pentandra *Flora of China*. eFloras.org. Viitattu 14.12.2012. (englanniksi)
7. ↑  Kapokki Tekstiili- ja vaatetusteollisuus Finatex ry.  Arkistoitu 10.5.2013. Viitattu 14.12.2012.
8. 1 2  Chorisia speciosa Floridata.com. Viitattu 14.12.2012. (englanniksi)
9. ↑  Ya Tang, Michael G. Gilbert & Laurence J. Dorr: Bombax ceiba *Flora of China*. eFloras.org. Viitattu 14.12.2012. (englanniksi)

Aiheesta muualla
----------------

* Laji.fi: Kapokkipuut (*Ceiba*)
* ITIS: Ceiba (englanniksi)
* United States Department of Agriculture (USDA): Ceiba (englanniksi)
* Flora of China: Ceiba (englanniksi)
* Pherobase: Floral volatiles of Genus Ceiba (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q284019
* Wikispecies: Ceiba
* APDB: 189210
* APNI: 136312
* CoL: 3JXK
* EoL: 39957818
* EPPO: 1CEIG
* FoC: 105980
* Fossilworks: 158370
* GBIF: 3152218
* GRIN: 2218
* iNaturalist: 62819
* IPNI: 30003311-2
* IRMNG: 1094896
* ITIS: 21594
* NBN: NHMSYS0021195818
* NCBI: 93752
* NZOR: 48830862-3884-4274-ba36-37a137b76da2
* Open Tree of Life: 187581
* PLANTS: CEIBA
* POWO: urn:lsid:ipni.org:names:30003311-2
* Tropicos: 40003347
* WFO: wfo-4000007120

 |

 |